Up-44/93
Natisni
Opravilna št.:
Up-44/93
Datum odločitve:
25. 4. 1995
Objavljeno:
OdlUS IV, 153
ECLI:
ECLI:SI:USRS:1995:Up.44.93
Akt:
Ustavna pritožba zoper odločbo Sodišča združenega dela pokojninskega in invalidskega zavarovanja Republike Slovenije št. SP 415/93 z dne 8/3-1994 v zvezi z odločbo Zavoda za pokojninsko in invalidsko zavarovanje Slovenije št. P-4.030.734 z dne 5/10-1993 in odločbo Skupnosti pokojninskega in invalidskega zavarovanja Slovenije št. 1 4 4030734 z dne 16/3- 1993
Izrek:
Ustavna pritožba zoper odločbo Sodišča združenega dela pokojninskega in invalidskega zavarovanja Republike Slovenije v zvezi z odločbo Zavoda za pokojninsko in invalidsko zavarovanje Slovenije in odločbo Skupnosti pokojninskega in invalidskega zavarovanja Slovenije, se ne sprejme.
Evidenčni stavek:
Ustavno sodišče ne more sprejeti ustavne pritožbe v obravnavo, če niso podani razlogi za izjemno odločanje o ustavni pritožbi pred izčrpanjem pravnih sredstev, predvsem če pritožnik kljub pozivu ustavnega sodišča ni dopolnil vloge z izkazom o očitnosti zatrjevane kršitve in glede na ugotovitev, da bo mogoče popraviti posledice v primeru, da bo pritožnik s pravnim sredstvom uspel in bo odločitev drugačna od sedanje.
Geslo:
Odločanje o ustavni pritožbi pred izčrpanjem pravnih sredstev.
Pravna podlaga:
Zakon o ustavnem sodišču, 1. odst. in 2. odst. 51. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
26. 10. 1993
Vrsta odločitve:
sklep
Vrsta rešitve:
zavrženje
Dokument:
US17419
Dokument v PDF obliki:
Up-44-93.pdf
111 KB
Prenesite datoteko
Up-44/93
25/4-1995
S K L E P
Ustavno sodišče je v postopku za preizkus ustavne pritožbe A. M. iz H. na seji senata dne 25/4-1995
s k l e n i l o :
Ustavna pritožba A. M. zoper odločbo Sodišča združenega dela pokojninskega in invalidskega zavarovanja Republike Slovenije št. SP 415/93 z dne 8/3-1994 v zvezi z odločbo Zavoda za pokojninsko in invalidsko zavarovanje Slovenije št. P-4.030.734 z dne 5/10-1993 in odločbo Skupnosti pokojninskega in invalidskega zavarovanja Slovenije št. 1 4 4030734 z dne 16/3- 1993 se ne sprejme.
O b r a z l o ž i t e v
Pritožnik z ustavno pritožbo, vloženo dne 25/10-1993, izpodbija odločbo Skupnosti pokojninskega in invalidskega zavarovanja Slovenije št. 1 4 4030734 z dne 16/3-1993, v zvezi z odločbo Zavoda za pokojninsko in invalidsko zavarovanje Slovenije št. P- 4.030.734 z dne 5/10-1993 in odločbo Sodišča združenega dela pokojninskega in invalidskega zavarovanja v Republiki Sloveniji št. SP 415/93 z dne 8/3-1994. V pritožbi navaja, da je bil njegov zahtevek, ki ga je vložil kot detaširani delavec, naj se mu pokojnina odmeri na podlagi plač enakovrednega delovnega mesta v domovini, zavrnjen. Meni, da so izpodbijane odločbe v nasprotju s 14. členom Zakona o dohodnini, da mu je starostna pokojnina odmerjena prenizko in da so mu s tem kršene človekove pravice.
Pritožnik vlaga ustavno pritožbo še pred izčrpanjem vseh pravnih sredstev. Pri tem se sklicuje na 51. člen Zakona o Ustavnem sodišču (Uradni list Republike Slovenije, št. 15/94 - v nadaljevanju ZUstS) in prosi Ustavno sodišče, naj izjemoma odloča o ustavni pritožbi, ker so kršitve očitne.
Po prvem odstavku 51. člena ZUstS se ustavna pritožba lahko vloži šele, ko so izčrpana vsa pravna sredstva. Po drugem odstavku istega člena pa lahko Ustavno sodišče izjemoma odloča o ustavni pritožbi tudi pred izčrpanjem pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice.
Ustavno sodišče ugotavlja, da pritožnik kljub pozivu, naj svojo vlogo ustrezno dopolni, ni izkazal, da je zatrjevana kršitev očitna. Dalje ugotavlja, da je bila starostna pokojnina pritožniku odmerjena v skladu z določbami Zakona o temeljnih pravicah iz pokojninskega in invalidskega zavarovanja (Uradni list SFRJ, št. 23/82, 77/82, 75/85, 8/87, 87/89 in 44/90).
Kolikor se z odločbo ne strinja, mu je zagotovljeno tudi sodno varstvo pravic. V primeru, da bo s pravnim sredstvom uspel in bo odločitev drugačna od sedanje, bo posledice, ki so iz nje nastale, mogoče popraviti.
Iz navedenega tako izhaja, da razlogi v smislu drugega odstavka 51. člena ZUstS niso podani, zato ustavne pritožbe ni bilo mogoče sprejeti v obravnavo.
Senat Ustavnega sodišča je sprejel ta sklep na podlagi drugega odstavka 51. člena ZUstS, v sestavi: predsednik senata dr. Lovro Šturm in člana mag. Matevž Krivic in dr. Tone Jerovšek. Sklep je bil sprejet soglasno.
Predsednik senata
dr. Lovro Šturm